Publication: Magyar Közlöny
Issue: MK-2007-70 (Year: 2007, Number: 70)
Era: 2004-2010
Section: Melléklet a 2007. évi XLVI. törvényhez
Paragraph Index: 9210

11. FEJEZET ICAO MŰSZERES MEGKÖZELÍTÉSI TÉRKÉP 11.1 Rendeltetése E térképen kell közölni a légjármű személyzetek részére azokat az információkat, amelyek lehetővé teszik számukra valamely jóváhagyott műszeres megközelítési eljárás végrehajtását arra a futópályára, amelyre a leszállást végre kívánják hajtani, beleértve a megszakított megközelítési eljárás végrehajtását és, ahol alkalmazható, a kapcsolódó várakozási eljárásokat is. Megjegyzés. - A műszeres megközelítési eljárások kialakítására és a kapcsolódó tengerszint/terep szint feletti magasságok felbontási nagyságrendjére vonatkozó részletes előírásokat a Légi-navigációs Szolgálatok Eljárásai - Légijármű üzemeltetés (PANS-OPS, Doc 8168) tartalmazza. 11.2 Alkalmazási rendelkezések 11.2.1 Az ICAO Műszeres Megközelítési Térkép-et, a nemzetközi polgári repülés által használt minden olyan repülőtérről ki kell adni, amelyre az illető állam műszeres megközelítési eljárásokat alakított ki. 11.2.2 Az állam által kialakított minden precíziós műszeres megközelítési eljárásra általában különálló műszeres megközelítési térképet kell biztosítani. 11.2.3 Általában külön műszeres megközelítési térképet kell biztosítani az állam által kialakított minden nem-precíziós műszeres megközelítési eljárásra. Megjegyzés. - Egyetlen lapra nyomtatott precíziós, vagy nem-precíziós megközelítési térkép is kiadható olyan esetben, amikor több olyan megközelítési eljárást tüntetnek fel, amelyek közbeeső megközelítési, befejező megközelítési és a megszakított megközelítési eljárási szakaszaik azonosak. 11.2.4 Több térképlapot kell készíteni akkor, ha a műszeres megközelítési eljárás befejező szakaszán kívül, a különféle légijármű kategóriákra vonatkozó útirányok, az idő, vagy a tengerszint feletti magasság értékek eltérőek és ezek egyetlen térképlapon való felsorolása zavart, vagy tévesztést idézhet elő. Megjegyzés. - A légijármű kategóriákat illetően lásd a Légi-navigációs Szolgálatok Eljárásai - Légijármű üzemeltetés (PANS-OPS, Doc 8168), II. Kötet, III. Rész, 1. Fejezetét. 11.2.5 Az "ICAO Műszeres Megközelítési Térkép"-et minden olyan esetben helyesbíteni kell, amikor a biztonságos üzemeltetéshez szükséges nélkülözhetetlen adatok elavulttá válnak. 11.3 Fedésterület és méretarány 11.3.1 Az egyes térképek fedésterülete kellően nagy legyen, hogy a műszeres megközelítési eljárás minden szakasza és az olyan kiegészítő területek ábrázolhatók legyenek, amelyek a tervezett megközelítési fajta esetében szükségesek lehetnek. 11.3.2 A választott méretarány optimális olvashatóságot biztosítson: 1) a térképen ábrázolt eljárás; és 2) a lapméret figyelembevételével. 11.3.3 Méretarány jelzést biztosítani kell. 2007/70/II. szám 11.3.3.1 Ha megvalósítható, a térképen egy 20 km (10 tengeri mérföld) sugarú kört kell ábrázolni, amelynek középpontja vagy a repülőtéren, vagy annak szomszédságában telepített DME berendezés, vagy -ha alkalmas DME berendezés nem áll rendelkezésre- a repülőtér vonatkoztatási pontja; a sugár méretét a köríven ki kell írni. 11.3.3.2 Ajánlás. - Közvetlenül a metszeti ábrázolás alatt, távolság mérővonal feltüntetése szükséges. 11.4 Formátum Ajánlás. - A lapméret 210 × 148 mm (8,27 × 5,82 hüvelyk) legyen. 11.5 Vetület 11.5.1 Szögtartó vetületet kell alkalmazni, amelyen az egyenes vonal hozzávetőleg a nagykörrel azonos. 11.5.2 Ajánlás. - A fokbeosztás jelzéseit azonos térközönként kell a térkép oldalvonalán elhelyezni. 11.6 Azonosítás 11.6.1 A térkép azonosítása a következőkből álljon: a repülőtér által kiszolgált városnak, vagy körzetnek a neve, a repülőtér neve és a Légi-navigációs Szolgálatok Eljárásai – Légijármű Üzemelés (PANS-OPS, Doc 8168) II. Kötet III. Rész 1. Fejezetével egyezésben kialakított műszeres megközelítési eljárás megnevezése. Megjegyzés. – A műszeres megközelítési eljárás nevét az eljárás specialisták adják. 11.7 Kultúr környezet és domborzat 11.7.1 A szabvány műszeres megközelítési eljárás biztonságos végrehajtásához tartozó nélkülözhetetlen összes topográfiai információt fel kell tüntetni, ideértve a megszakított megközelítési eljárásokat, a kapcsolódó várakozási eljárásokat és a látással végzett manőverezést (körözést) is, ahol ilyent kialakítottak. Az ilyen terepjellegzetességeket csak akkor kell elnevezésükkel megjelölni, ha az eljárások érthetőségének növeléséhez ez szükséges. Legalább a nagyobb földterületeket valamint lényegesebb folyók és tavak körvonalát kell jelezni. 11.7.2 A domborzatot a terület sajátos magassági jellegzetességeinek legjobban megfelelő módon kell ábrázolni. Olyan térségekben, ahol a térkép fedésterületén belül a repülőtér szintjétől számított domborzat magassága 1200 m-nél (4000 láb) magasabb, vagy a repülőtér vonatkozási pontjától mért 11 km-en (6 tengeri mérföld) belül 600 m-nél (2000 láb) magasabb, avagy ha a befejező megközelítés, vagy a megszakított megközelítés gradiense az optimumnál meredekebb a domborzatnak betudhatóan, akkor a repülőtér szintjétől 150 m-el (500 láb) magasabb minden domborzatot halvány szintvonallal, szintvonal értékekkel és a szintkülönbségeket barna színárnyalattal kell feltüntetni. A megfelelő magassági pontokat, beleértve az egyes szintvonal csoportokon belüli legmagasabb pont magasságát fekete színnel nyomtatva kell feltüntetni.

Source: https://magyarkozlony.hu/hivatalos-lapok/7e70cec03f34e3c2efd8610b865b65591eafd701/dokumentumok/a55dc160549d57fa4db0035e37c6a6a98dd1a0b9/letoltes